ไทยประกันฯประกาศ รวมไทยคาร์ดิฟสำเร็จ
ไทยประกันชีวิตประกาศเข้าถือหุ้นในไทยคาร์ดิฟประกันชีวิต
1 พ.ค. 2558

ไทยประกันชีวิตประกาศเข้าถือหุ้นในไทยคาร์ดิฟประกันชีวิต
บริษัท ไทยประกันชีวิต  ประกาศเข้าเป็นผู้ถือหุ้นหลักในบริษัท ไทยคาร์ดิฟประกันชีวิตแล้ว โดยการซื้อขายหุ้นในครั้งนี้ มีธนาคารบาร์เคลย์สเป็นที่ปรึกษาทางการเงิน การเข้าถือหุ้นดังกล่าวรวมถึงหุ้นทั้งหมดของ บีเอ็นพี พาริบาส คาร์ดิฟ ส่งผลให้ไทยประกันชีวิตเป็นผู้ถือหุ้นหลักและดูแลสิทธิประโยชน์ต่างๆ ในบริษัท ไทยคาร์ดิฟประกันชีวิต ทั้งหมด
การเป็นผู้ถือหุ้นหลักดังกล่าว จะเอื้อประโยชน์ต่อไทยประกันชีวิตในการนำเสนอแบบประกันประเภทคุ้มครองสินเชื่อ รวมถึงเอื้อประโยชน์ในการขยายตลาดผ่านช่องทางการขายที่ไม่ใช่ตัวแทน และช่องทางเทเลมาร์เก็ตติ้ง
สำหรับกรมธรรม์ประกันชีวิตที่ออกโดยบริษัท ไทยคาร์ดิฟประกันชีวิต และยังมีผลบังคับทั้งแบบประเภทกลุ่มและรายบุคคล ยังคงได้รับความคุ้มครองตามสัญญากรมธรรม์เช่นเดิม
ทั้งนี้ หลังจากได้รับอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้ควบรวมกิจการแล้ว ก็จะคืนใบอนุญาตไทยคาร์ดิฟฯ  ให้กับ คปภ.